CELEX: 32021D2148
Language: hu
Date: 2021-12-03 00:00:00
Title: A Bizottság (EU) 2021/2148 végrehajtási határozata (2021. december 3.) az Oxybio biocid termékcsalád engedélyezésének feltételeivel kapcsolatos, az 528/2012/EU európai parlamenti és tanácsi rendelet 36. cikke szerinti megoldatlan kifogásokról (az értesítés a C(2021) 8690. számú dokumentummal történt) (EGT-vonatkozású szöveg)

2021.12.6.   
               
               
                  HU
               
               
                  Az Európai Unió Hivatalos Lapja
               
               
                  L 434/1
               
            
         A BIZOTTSÁG (EU) 2021/2148 VÉGREHAJTÁSI HATÁROZATA
         (2021. december 3.)
         az Oxybio biocid termékcsalád engedélyezésének feltételeivel kapcsolatos, az 528/2012/EU európai parlamenti és tanácsi rendelet 36. cikke szerinti megoldatlan kifogásokról
         
            
               (az értesítés a C(2021) 8690. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 36. cikke (3) bekezdésére,
         mivel:
         
                     (1)
                  
                  
                     2018. július 26-án az Intergaz et Services vállalat (a továbbiakban: kérelmező) az 528/2012/EU rendelet 34. cikkének megfelelően kérelmet nyújtott be több tagállam – köztük Franciaország – illetékes hatóságaihoz az olyan felületfertőtlenítő szerekből álló Oxybio biocid termékcsalád párhuzamos kölcsönös elismerése iránt, amelyek 12 és 49 tömegszázalék közötti koncentrációban tartalmaznak hatóanyagként hidrogén-peroxidot (a továbbiakban: a biocid termékcsalád). A kérelem értékeléséért felelős referencia-tagállam Belgium, az 528/2012/EU rendelet 34. cikkének (1) bekezdésében foglaltaknak megfelelően.
                  
               
                     (2)
                  
                  
                     A biocid termékcsalád olyan termékeket foglal magában, amelyek 12 %-os, 30 %-os, 35 %-os és 49 %-os koncentrációban tartalmaznak hidrogén-peroxidot, három alcsaládba rendezve, amelyek műszaki tulajdonságait a biocid termék jellemzőinek három összefoglalója (meta SPC-k), nevezetesen a meta SPC 1, a meta SPC 2 és a meta SPC 3 ismerteti. Értékelő jelentésében Belgium csak a biocid termékcsaládba tartozó azon termékek engedélyezését javasolta, amelyek 12 %-os koncentrációban tartalmaznak hidrogén-peroxidot. E termékek a meta-SPC 1 (Oxybio L12) alá tartoznak.
                  
               
                     (3)
                  
                  
                     Franciaország az 528/2012/EU rendelet 35. cikkének (2) bekezdése alapján 2020. szeptember 29-én kifogást terjesztett a koordinációs csoport elé, jelezve, hogy a vitatott termékcsalád nem felel meg a szóban forgó rendelet 19. cikke (1) bekezdésének d) pontjában megállapított feltételeknek.
                  
               
                     (4)
                  
                  
                     Franciaország úgy vélte, hogy a biocid termékcsaládba tartozó termékekkel kapcsolatos fizikai veszélyeknek a Belgium által az oxidáló folyadékok tulajdonsága tekintetében adott és a biocid termék jellemzői összefoglalójának tervezetében az 528/2012/EU rendelet 22. cikke (2) bekezdésének i) pontjának megfelelően feltüntetett meghatározása nem helyes. Belgium jelezte, hogy a biocid termékcsalád oxidáló tulajdonságának meghatározásához figyelembe vették a hidrogén-peroxidnak az 1272/2008/EK európai parlamenti és tanácsi rendelet (2) VI. melléklete 3. részének 3. táblázatában meghatározott egyedi koncentrációs határértékeit, és hogy a biocid termékcsaládba tartozó egyik termék sem felelt meg az alsó határértéknek, azaz 50 %-nak. Ezért Belgium arra a következtetésre jutott, hogy a termékeket nem kell besorolni e tulajdonság tekintetében.
                  
               
                     (5)
                  
                  
                     Franciaország azzal érvelt, hogy helytelen nem besorolni a termékeket az oxidáló folyadékok tulajdonsága tekintetében. Franciaország azt állította, hogy amint azt az Európai Vegyianyag-ügynökségnek a CLP-kritériumok alkalmazásához készített útmutatója (3) (ECHA-útmutató) is jelzi, hogy ha az anyagok vagy keverékek kezelése és használata során oxidáló tulajdonságokat tapasztaltak, az fontos tényező az ebbe a veszélyességi osztályba való besorolás mérlegelésekor. Franciaország szerint a veszélyes áruk szállítására vonatkozó ENSZ-ajánlások (UN RTDG) alkalmazása ilyen tapasztalatot jelent, és az ezen ajánlások szerinti besorolást bele kellene foglalni a termékjellemzők összefoglalójának tervezetébe. Következésképpen Franciaország arra a következtetésre jutott, hogy a biocid termékcsaládon belül a meta SPC 1 (Oxybio L12) alá tartozó termékek helyes besorolásának az UN RTDG-ben meghatározottak szerint a III. csomagolási osztályba tartozó oxidáló folyadéknak kellene lennie.
                  
               
                     (6)
                  
                  
                     Mivel a koordinációs csoportban nem sikerült megállapodásra jutni, Belgium 2020. december 10-én az 528/2012/EU rendelet 36. cikkének (1) bekezdésével összhangban a Bizottság elé terjesztette a megoldatlan kifogást. Belgium részletes beszámolót küldött a Bizottságnak arról a kérdésről, amellyel kapcsolatban a tagállamok nem tudtak megállapodásra jutni, továbbá a véleménykülönbségük okairól. A szóban forgó beszámoló egy-egy példányát az érintett tagállamok és a kérelmező is megkapták.
                  
               
                     (7)
                  
                  
                     Az 528/2012/EU rendelet 19. cikke (1) bekezdésének d) pontja meghatározza az engedély megadásának egyik feltételét, nevezetesen azt, hogy a biocid termék fizikai és kémiai tulajdonságait meghatározták, és azokat a termék rendeltetésszerű felhasználása és szállítása céljára elfogadhatónak ítélték.
                  
               
                     (8)
                  
                  
                     Az 1272/2008/EK rendelet I. mellékletének 2.13.2.1. pontja előírja, hogy egy oxidáló folyadékot a veszélyes áruk szállítására vonatkozó ENSZ-ajánlások Vizsgálatok és kritériumok kézikönyve III. részének 34.4.2. alpontjában ismertetett O.2. vizsgálati módszerrel kell ezen osztály három kategóriájának (1., 2. és 3. kategória) egyikébe besorolni, a melléklet 2.13.1. táblázata szerint.
                  
               
                     (9)
                  
                  
                     Az 1272/2008/EK rendelet VI. melléklete 3. részének 3. táblázata a 008-003-00-9 indexszámú bejegyzésben a hidrogén-peroxid oldatok alábbi harmonizált osztályozását tartalmazza az oxidáló folyadékok tulajdonsága tekintetében, egyedi koncentráció-határértékekkel: oxidáló folyadék, 1. kategória: legalább 70 % hidrogén-peroxiddal és oxidáló folyadék 2. kategória, legalább 50 %, de legfeljebb 70 % hidrogén-peroxiddal. E határértékeket azonban négy csillag („****”) kíséri, jelezve, hogy a helyes besorolást az említett rendelet VI. melléklete 1. részének 1.2.4. pontjában meghatározottaknak megfelelően vizsgálattal kell megerősíteni.
                  
               
                     (10)
                  
                  
                     A kérelmező nem szolgáltatott vizsgálati adatokat az oxidáló folyadékok tulajdonságára vonatkozóan. A kérelmező úgy ítélte meg, hogy az 1272/2008/EK rendelet VI. melléklete 3. részének 3. táblázatában a 008-003-00-9 indexszámú bejegyzésben feltüntetett egyedi koncentrációs határértékek alkalmazandók az oxidáló folyadékok tulajdonsága tekintetében történő besorolására, és hogy ezek alkalmazása vezetett ahhoz, hogy a biocid termékcsaládba tartozó termékeket e tulajdonság tekintetében nem sorolták be.
                  
               
                     (11)
                  
                  
                     Az UN RTDG-vel összhangban a 8 %-nál több hidrogén-peroxidot tartalmazó vizes oldatokat az 5.1. alosztályba (oxidáló anyagok) kell besorolni az alábbiak szerint: oxidáló folyadék, III. csomagolási osztály, legalább 8 %, de legfeljebb 20 % hidrogén-peroxiddal; oxidáló folyadék, II. csomagolási osztály, legalább 20 %, de legfeljebb 60 % hidrogén-peroxiddal; oxidáló folyadék, I. csomagolási osztály, több mint 60 % hidrogén-peroxiddal. Az e veszélyességi osztály tekintetében történő besorolás ugyanazon a vizsgálaton alapul, mint amelyet az 1272/2008/EK rendelet I. melléklete 2. részének 2.13. pontja előír.
                  
               
                     (12)
                  
                  
                     Az ECHA útmutatójának 2.13.5. szakasza szerint az UN RTDG oxidáló folyadékokra vonatkozó ajánlásában meghatározott I., II. és III. csomagolási osztály közvetlenül megfelel az 1272/2008/EK rendelet 1., 2., illetve 3. kategóriájának az oxidáló folyadékok tekintetében.
                  
               
                     (13)
                  
                  
                     Az 1272/2008/EK rendelet I. melléklete 2. részének 2.13.4.3. pontja értelmében ha a vizsgálati eredmények és a tapasztalatok alapján való megítélés között eltérés van, akkor a tapasztalatok alapján való megítélést előnyben kell részesíteni a vizsgálati eredményekkel szemben. Az ECHA útmutatójának 2.13.4.3. pontja azt is jelzi, hogy ha – a vizsgálatokon kívül– az anyagok vagy keverékek kezelése és használata során oxidáló tulajdonságokat tapasztaltak, az szintén fontos kiegészítő tényező az ebbe a veszélyességi osztályba való besorolás mérlegelésekor.
                  
               
                     (14)
                  
                  
                     A veszélyes áruk tagállamok területén belüli és azok közötti szállítása tekintetében a 2008/68/EK európai parlamenti és tanácsi irányelv (4) 3. cikke előírja a Veszélyes Áruk Nemzetközi Közúti Szállításáról szóló Európai Megállapodás (a továbbiakban: ADR) A. és B. mellékletének, a Veszélyes Áruk Nemzetközi Belvízi Szállításáról szóló Európai Megállapodás (a továbbiakban: ADN) A. és B. mellékletének, valamint az ADN 3. cikke f) pontjának, 3. cikke h) pontjának, 8. cikke (1) bekezdésének és 8. cikke (3) bekezdésének és a RID mellékletének az alkalmazását.
                  
               
                     (15)
                  
                  
                     Az ADR, az ADN és a RID követi az UN RTDG-t, és tartalmazza a hidrogén-peroxidot tartalmazó vizes oldatoknak az UN RTDG-ben meghatározott osztályozását. A szállítás szempontjából a biocid termékcsaládnak a meta SPC 1 alá tartozó biocid termékeit ezért az ADR, az ADN és a RID alapján a III. csomagolási osztályba tartozó oxidáló folyadékként kell besorolni.
                  
               
                     (16)
                  
                  
                     A kérelmező által szolgáltatott vizsgálati adatok hiányában helyénvalónak tűnik a hidrogén-peroxidot tartalmazó vizes oldatok kezelése és használata során szerzett tapasztalatok alapján való megítélést alkalmazni az oxidáló folyadékok tulajdonságának besorolása tekintetében. Ebben az összefüggésben a veszélyes áruk szállítására vonatkozó jogszabályok kötelező kritériumokat határoznak meg az anyagok és keverékek osztályozására vonatkozóan, többek között az oxidáló folyadékok veszélyességi osztálya tekintetében is, amelyek a szóban forgó eset szempontjából relevánsak.
                  
               
                     (17)
                  
                  
                     Ezért a termékjellemzők összefoglalójának tervezetében helyénvaló jelezni, hogy a 12 %-os koncentrációban hidrogén-peroxidot tartalmazó termékeket az UN RTDG-vel összhangban a III. csomagolási osztályba tartozó oxidáló folyadékként kell feltüntetni, ami az 1272/2008/EK rendelet értelmében a 3. kategóriába tartozó oxidáló folyadéknak felel meg.
                  
               
                     (18)
                  
                  
                     A Bizottság 2021. április 8-án lehetőséget adott a kérelmezőnek, hogy az 528/2012/EU rendelet 36. cikke (2) bekezdésének megfelelően írásbeli észrevételeket tegyen. A kérelmező észrevételeket tett, amelyeket a Bizottság ezt követően figyelembe vett.
                  
               
                     (19)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Ez a határozat a biocid termékcsaládnak a biocid termékek nyilvántartásában BC-SK041671-32 ügyszámmal azonosított, a meta SPC 1 (Oxybio L12) alá tartozó termékeire vonatkozik.
         
         
            2. cikk
            Az 528/2012/EU rendelet 19. cikke (1) bekezdése d) pontjának alkalmazásában az 1. cikkben említett termékeknek az oxidáló folyadékok tulajdonsága tekintetében történő veszélyességi besorolása az UN RTDG-vel összhangban a III. csomagolási osztályba tartozó oxidáló folyadék, ami az 1272/2008/EK rendelet értelmében a 3. kategóriába tartozó oxidáló folyadéknak felel meg.
            Az 1. cikkben említett termékek teljesítik az 528/2012/EU rendelet 19. cikke (1) bekezdésének d) pontjában meghatározott feltételt, amennyiben az UN RTDG-vel összhangban a III. csomagolási osztályba tartozó oxidáló folyadékként vannak besorolva, ami az 1272/2008/EK rendelet értelmében a 3. kategóriába tartozó oxidáló folyadéknak felel meg.
         
         
            3. cikk
            Ennek a határozatnak a tagállamok a címzettjei.
         
         
            Kelt Brüsszelben, 2021. december 3-án.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 167., 2012.6.27., 1. o.
         
         
            (2)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
         
            (3)  Az ECHA útmutatója a CLP-kritériumok alkalmazásához, Iránymutatás az anyagok és keverékek osztályozásáról, címkézéséről és csomagolásáról szóló 1272/2008/EK rendelethez, 5.0 verzió, 2017. július https://echa.europa.eu/documents/10162/23036412/clp_en.pdf/58b5dc6d-ac2a-4910-9702-e9e1f5051cc5.
         
            (4)  Az Európai Parlament és a Tanács 2008/68/EK irányelve (2008. szeptember 24.) a veszélyes áruk szárazföldi szállításáról (HL L 260., 2008.9.30., 13. o.).